钦定古今图书集成/理学汇编/文学典/第009卷 > 辨体 > 《作文褒贬》
## 钦定古今图书集成/理学汇编/文学典/第009卷 > 辨体 > 《作文褒贬》

圣人立言，与庸众人异。贬一人不必多言，只一字一
句贬之，其辱不可当；褒一人不必多言，只一字一句
褒之，其荣不可当。孔子褒管仲只四句，“一匡天下，民，
到于今受其赐。微管仲，吾其被发左衽矣。”孟子学孔
子者也，褒百里奚只三句“相秦而显其君于天下，可
传于后世，不贤而能之乎？”韩文公学孔孟者也，褒孟
子初只两句，然赖其言，而今学者尚知宗孔氏，崇仁
义，贵王贱伯而已，终只两句，向无孟氏，则皆服左衽
而言侏离矣，与孔子褒管仲之语同。　欧阳公作《苏
老泉墓志》云：“眉山在西南数千里外，公父子一日隐
然名动京师，而苏之文章遂擅天下。”亦得此法。